प्रधानमन्त्री कपको तयारी पूरा
पाँचौं प्रधानमन्त्री कप महिला भलिबल प्रतियोगिताको तयारी पूरा भएको छ । बुधबार सुरु हुने प्रतियोगितामा भारतको देहरादुन र बंगलादेश टोलीले पनि सहभागिता जनाउँदै छन् । 
नेपालगन्ज — पाँचौं प्रधानमन्त्री कप महिला भलिबल प्रतियोगिताको तयारी पूरा भएको छ । बुधबार सुरु हुने प्रतियोगितामा भारतको देहरादुन र बंगलादेश टोलीले पनि सहभागिता जनाउँदै छन् । नेपालका दुई विभागीय टोली एपीएफ र नेपाल पुलिस क्लब, शिवम् न्यु डायमन्ड, पश्चिमाञ्चल टोली सहभागी हुने छन् । लिगकम नकआउटका आधारमा हुने प्रतियोगिता विजेताले २ लाख, उपविजेताले एक लाख, तेस्रोले ५० हजार रुपैया पुरस्कार पाउने छन् । फागुन ७ सम्म चल्ने प्रतियोगिता बाँके जिल्ला भलिबल संघले आयोजना गर्न लागेको हो । संघका अध्यक्ष टीएस ठकुरीले भने, ‘यस प्रतियोगितामा अन्तर्राष्ट्रिय टोली सहभागी गराएर प्रतियोगिता गर्न थालेका छौं । यसले नेपाली भलिबलको स्तर बढाउन सहयोग पुग्ने विश्वास छ ।’प्रतियोगिताका लागि मिस नेपाल निकिता चन्दकलाई सद्भावना दूतमा अनुबन्धित गरिएको छ । आयोजक संघले मिस नेपाल आयोजक हिडेन ट्रेजरसँग सहकार्य गर्दै प्रतियोगिताका लागि निकितालाई सद्भावना दूत नियुक्त गरिएको हो । मिस नेपालले राष्ट्रिय खेल भलिबलको यस प्रधानमन्त्री कपलाई प्रवद्र्धन गर्ने अपेक्षा गरिएको छ ।